b'\n_START_ARTICLE_\nUradni jezik\n_START_PARAGRAPH_\nRabo dolo\xc4\x8denega uradnega jezika predpisuje pribli\xc5\xbeno polovica dr\xc5\xbeav sveta. Nekatere imajo le en uradni jezik, denimo Albanija, Francija (\xc4\x8deprav doma\xc4\x8dini govorijo ve\xc4\x8d jezikov), Nem\xc4\x8dija ali Litva. Druge imajo ve\xc4\x8d kot en uradni jezik, denimo \xc5\xa0vica, Kanada, Belorusija, Paragvaj, Bolivija, Afganistan, Indija in Republika Ju\xc5\xbena Afrika._NEWLINE_V Sloveniji je na ozemlju celotne dr\xc5\xbeave uradni jezik sloven\xc5\xa1\xc4\x8dina, v ob\xc4\x8dinah, kjer \xc5\xbeivi italijanska ali mad\xc5\xbearska manj\xc5\xa1ina, pa poleg nje \xc5\xa1e italijan\xc5\xa1\xc4\x8dina oz. mad\xc5\xbear\xc5\xa1\xc4\x8dina._NEWLINE_Sloven\xc5\xa1\xc4\x8dina je jezik uradnih pisem in pogovorov, u\xc4\x8dni jezik v \xc5\xa1olah, jezik policije, sodi\xc5\xa1\xc4\x8d in drugih uradnih ustanov. V sloven\xc5\xa1\xc4\x8dini so napisi na prometnih tablah in javni napisi (imena ulic, ustanov). V sloven\xc5\xa1\xc4\x8dini izhajajo sredstva mno\xc5\xbei\xc4\x8dnega obve\xc5\xa1\xc4\x8danja in sloven\xc5\xa1\xc4\x8dina je jezik razli\xc4\x8dnih podro\xc4\x8dij kulture in znanosti._NEWLINE_Podobno kot pri nas problem uradnega jezika re\xc5\xa1ujejo \xc5\xa1e v Hrva\xc5\xa1ki, Italiji, \xc5\xa0paniji in Iraku._NEWLINE_Nekatere dr\xc5\xbeave, kot so Zdru\xc5\xbeene dr\xc5\xbeave Amerike, sploh nimajo dolo\xc4\x8denega uradnega jezika, pa\xc4\x8d pa urejanje tega prepu\xc5\xa1\xc4\x8dajo svojim podenotam. V praksi v ZDA na zvezni ravni uporabljajo angle\xc5\xa1\xc4\x8dino, vendar tam to ni uradno dolo\xc4\x8den jezik, pa\xc4\x8d pa de facto\xc2\xa0\xc2\xbburadni\xc2\xab\xc2\xa0jezik. Spet druge dr\xc5\xbeave, kot so Avstralija, Eritreja, Luksemburg, \xc5\xa0vedska ali Tuvalu, pa sploh nimajo nikakr\xc5\xa1nih uradnih jezikov, \xc4\x8deprav se v praksi v ob\xc4\x8devanju z dr\xc5\xbeavo uporablja ta ali oni._NEWLINE_Zaradi posledic kolonializma (in/ali neokolonializma) v nekaterih afri\xc5\xa1kih dr\xc5\xbeavah uradni jezik in jezik pou\xc4\x8devanja (navadno franco\xc5\xa1\xc4\x8dina ali angle\xc5\xa1\xc4\x8dina) nista niti doma\xc4\x8da niti najbolj uporabljana jezika. V nasprotju z njimi pa je Republika Irska zaradi irskega nacionalizma uzakonila ir\xc5\xa1\xc4\x8dino kot uradni nacionalni jezik, \xc4\x8deprav jo danes na Irskem govori manj ljudi kot uradno njej podrejeno angle\xc5\xa1\xc4\x8dino._NEWLINE_V nekaterih dr\xc5\xbeavah je vpra\xc5\xa1anje o izbiri in na\xc4\x8dinu rabe uradnega jezika prvovrstno politi\xc4\x8dno vpra\xc5\xa1anje. Tako je Bosna in Hercegovina po osamosvojitvi in krvavi vojni namesto nekdanje jugoslovanske srbohrva\xc5\xa1\xc4\x8dine privzela tri uradne jezike: bo\xc5\xa1nja\xc5\xa1\xc4\x8dino, srb\xc5\xa1\xc4\x8dino in hrva\xc5\xa1\xc4\x8dino.'